Rasmus Jarlov (KF), 2023-02-21:
Jeg vil også takke borgerne bag borgerforslaget for at have gjort det her til en debat i Folketingssalen.
Det er så stor en ændring, som har så store konsekvenser for så mange mennesker, at det bør være noget, som Folketinget tager stilling til og stemmer igennem.
Så siger skatteministeren, at vi jo skal følge EU-lovgivningen, men det forstår jeg ikke rigtigt som et argument imod at behandle det her som et lovforslag, for der er jo rigtig mange direktiver, ordrer fra EU, som vi stemmer igennem i form af lovforslag.
Så det er et politisk valg her, at regeringen ikke ønsker, at det skal behandles som et lovforslag med den grundighed, som der er i den proces, og at man i stedet bare forsøger at køre det igennem administrativt.
Det efterlader os jo ikke med så mange muligheder for at påvirke processen andet, end at vi kan stemme ja til borgerforslaget, og det vil jeg så tro vi ender med at gøre, men vi vil altså gerne opfordre regeringen til at lave en mere grundig proces og behandle det her som et lovforslag, som det fortjener.
Vi synes, det er rigtig ærgerligt, hvis vi ender i den situation, at man inden for rigtig mange typer af undervisning lige pludselig skal stå med den meget store økonomiske udfordring, og at rigtig mange borgere skal stå med en ekstraregning for at modtage undervisning.
Det kan ikke være hensigten fra nogens side, og derfor havde vi da også ønsket, at man i EU havde kæmpet mere for at undgå den her situation.
Jeg synes, at hr. Søren Søndergaard har haft nogle gode pointer om den proces, der har været undervejs, og mangel på forsøg på at kæmpe imod det her, og jeg synes også, det er interessant at notere sig, at der ikke har været en henvendelse fra EU, men at vi alene retter ind, på grund af at man er blevet opmærksom på noget, siger man, i Skatteministeriet.
Det minder jo rigtig meget om den diskussion, vi også har om moms på kultur, hvor vi i øvrigt står i den nøjagtig samme situation.
I den her sag virker det dog, som om der er en bedre sag for regeringen, vil jeg sige, for vi har jo ikke ligesom i den anden sag fået lavet en vurdering, som går imod regeringens.
Så indtil videre må vi lægge til grund, at det nok er rigtigt, at EU-retten er sådan, at der bør være en eller anden form for moms på undervisningsaktiviteter.
Så er vi i øvrigt enige i, at man bør gøre noget andet – og det er derfor, vi gerne vil have et lovforslag – der så kompenserer, hvis det bliver nødvendigt at indføre moms på kultur, og så vil vi gerne have, at undervisningsaktiviteter på en eller anden anden måde bliver kompenseret for det.
Så hovedbudskabet herfra er altså igen at opfordre regeringen til at få lavet en lovgivningsproces, så vi kan få behandlet det her så grundigt, som det fortjener, med de muligheder, der er undervejs, for, at Folketinget kan påvirke processen, i stedet for at det køres igennem administrativt.
Hvis ikke det sker, vil vi nok være nødsaget til at stemme for borgerforslaget, selv om det jo er meget kort og ret firkantet på den her måde at sige, at vi blæser på EU-lovgivningen, og så siger vi bare nej til at indføre moms på undervisning.
Det ønsker vi egentlig ikke, for vi ønsker ikke at gå imod EU-retten, men hvis ikke vi har mulighed for på anden måde at kunne påvirke processen, er det nok der, vi kommer til at lande.